RurindiTemplate:Infobox medical condition (new) Rurindi (MTB, TB) ichi chirwere chinotapuriranwa chinokonzerwa nebhakiteriya rinonzi Mycobacterium tuberculosis. Rurindi rwunowanzokanganisa mapapu, asi rwunogonawo kukanganisa dzimwe nhengo dzemuviri. Kakawanda hapana zviratidzo zvekutapurirwa chirwere ichi, icho chinozivikanwa nekuti rurindi rusina zvarwuri kuita mumuviri. Kutapurirwa kunoda kuita 10% kwechirwere ichi kunozochinja zvishoma nezvishoma kuchiva chirwere chine zvachiri kuita mumuviri, icho chinoti kana chikasarapwa, chinouraya vanoda kukwana hafu yevese vanacho. Zviratidzo zvinonyanyozivikanwa zvechirwere cheTB chine zvachiri kuita mumuviri zvinoti kukosora kusingaperi kunobudisa gararwa rine turopa, fivha, kudikitira usiku, uye kuderera kweuremu. Kuderera kweuremu uku ndiko kwakaiita kuti chirwere ichi chinzi "kudya" munguva dzekare. Utachiona hwechirwere ichi hune zviratidzo zvakasiyana-siyana kana hwaenda padzimwe nhengo dzemuviri. Rurindi runoparadzirwa nemumhepo vanhu vane TB ine zvairi kuita mumapapu pavanokosora, kusvipa, kutaura, kana kuhetsura. Vanhu vane TB isina zvairi kuita mumuviri havaparadziri chirwere chacho. Kutapurirana kweutachiona hune zvahuri kuita mumuviri kunoitika kakawanda muvanhu vane HIV/AIDS nevaya vanoputa. Kuti munhu anzi ane chirwere cheTB chine zvachiri kuita mumuviri, zvinenge zvaonekwa paanotorwa X-ray yepachipfuva, uye pakuongororwa pachishandiswa maikorosikopu uye kuongororwa mvura dzemumuviri dzinenge dzachengetedzwa.